CELEX: 32019D1912
Language: el
Date: 2019-11-11 00:00:00
Title: Απόφαση (ΕΕ) 2019/1912 του Συμβουλίου της 11ης Νοεμβρίου 2019 για τη θέση που πρέπει να ληφθεί εξ ονόματος της Ευρωπαϊκής Ένωσης στη διευρυμένη επιτροπή του Eurocontrol, σχετικά με τις αρχές καθορισμού της βάσης κόστους των τελών κατά τη διαδρομή και του υπολογισμού της τιμής μονάδας και σχετικά με τους όρους εφαρμογής του συστήματος τελών διαδρομής και τους όρους πληρωμής

15.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 296/28
               
            
         ΑΠΟΦΑΣΗ (ΕΕ) 2019/1912 ΤΟΥ ΣΥΜΒΟΥΛΙΟΥ
         της 11ης Νοεμβρίου 2019
         για τη θέση που πρέπει να ληφθεί εξ ονόματος της Ευρωπαϊκής Ένωσης στη διευρυμένη επιτροπή του Eurocontrol, σχετικά με τις αρχές καθορισμού της βάσης κόστους των τελών κατά τη διαδρομή και του υπολογισμού της τιμής μονάδας και σχετικά με τους όρους εφαρμογής του συστήματος τελών διαδρομής και τους όρους πληρωμής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η πολυμερής συμφωνία σχετικά με τα τέλη διαδρομής («η συμφωνία») τέθηκε σε ισχύ την 1η Ιανουαρίου 1986.
                  
               
                     (2)
                  
                  
                     Σύμφωνα με το άρθρο 3 παράγραφος 2 της συμφωνίας, η διευρυμένη επιτροπή εγκρίνει αρχές που διέπουν την εκτίμηση του κόστους για τον υπολογισμό των τελών αεροναυτιλίας και τους όρους εφαρμογής και πληρωμής των εν λόγω τελών.
                  
               
                     (3)
                  
                  
                     Η διευρυμένη επιτροπή, κατά την 112η σύνοδό της στις 26 και 27 Ιουνίου 2019, ενέκρινε αποφάσεις για τις προτεινόμενες τροποποιήσεις των αρχών καθορισμού της βάσης κόστους των τελών κατά τη διαδρομή και του υπολογισμού των τιμών μονάδας, και για την επικαιροποίηση των όρων εφαρμογής του συστήματος τελών διαδρομής και των όρων πληρωμής («οι αποφάσεις»).
                  
               
                     (4)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη διευρυμένη επιτροπή του Eurocontrol, η οποία θα εγκρίνει τις εν λόγω τροποποιήσεις κατά την ad hoc σύνοδό της στις 28 Νοεμβρίου 2019, καθώς το αντικείμενο των αποφάσεων καλύπτεται σε μεγάλο βαθμό από τη νομοθεσία της Ένωσης, και συγκεκριμένα από τον εκτελεστικό κανονισμό (ΕΕ) 2019/317 της Επιτροπής (1). Οι πράξεις αυτές μπορούν συνεπώς να επηρεάσουν τους κοινούς κανόνες ή να μεταβάλουν το πεδίο εφαρμογής τους και η Ένωση έχει αποκλειστική εξωτερική αρμοδιότητα δυνάμει του άρθρου 3 παράγραφος 2 της Συνθήκης.
                  
               
                     (5)
                  
                  
                     Σκοπός των αποφάσεων είναι να διασφαλιστεί η συνεχής συνέπεια με τους κανόνες της Ένωσης για τις μεταφορές, και ειδικότερα με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου (2) και με τον εκτελεστικό κανονισμό (ΕΕ) 2019/317. Ως εκ τούτου, είναι σκόπιμο να υποστηριχθεί η έγκριση των αποφάσεων.
                  
               
                     (6)
                  
                  
                     Η θέση της Ένωσης πρόκειται να εκφρασθεί από τα κράτη μέλη της Ένωσης που είναι μέλη της διευρυμένης επιτροπής του Eurocontrol, ενεργώντας από κοινού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της γραπτής διαδικασίας πριν ή κατά την ad hoc σύνοδο της διευρυμένης επιτροπής του Eurocontrol που θα πραγματοποιηθεί στις 28 Νοεμβρίου 2019 είναι η ακόλουθη:
            
                        α)
                     
                     
                        να υποστηριχθεί η επικαιροποίηση των αρχών καθορισμού της βάσης κόστους των τελών κατά τη διαδρομή·
                     
                  
                        β)
                     
                     
                        να υποστηριχθεί η επικαιροποίηση των όρων εφαρμογής του συστήματος τελών διαδρομής και των όρων πληρωμής.
                     
                  
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη της διευρυμένης επιτροπής του Eurocontrol, τα οποία ενεργούν από κοινού.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 11 Νοεμβρίου 2019.
            
               
                  Για το Συμβούλιο
               
               
                  Η Πρόεδρος
               
               F. MOGHERINI
            
         
         
            (1)  Εκτελεστικός κανονισμός (ΕΕ) 2019/317 της Επιτροπής, της 11ης Φεβρουαρίου 2019, σχετικά με την καθιέρωση μηχανισμού επιδόσεων και συστήματος χρέωσης τελών στον Ενιαίο Ευρωπαϊκό Ουρανό και με την κατάργηση των εκτελεστικών κανονισμών (ΕΕ) αριθ. 390/2013 και (ΕΕ) αριθ. 391/2013 (ΕΕ L 56 της 25.2.2019, σ. 1).
         
            (2)  Κανονισμός (EΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού («κανονισμός-πλαίσιο») (ΕΕ L 96 της 31.3.2004, σ. 1).